Հաշմանդամների զբաղվածության մասին սեմինար-քննարկում

ՀՀ Տավուշի մարզպետարանի աշխատակազմի առողջապահության և սոցիալական ապահովության վարչության աջակցությամբ, մարզպետարանի Ուսումնական կենտրոնում «Սեյվ դը չիլդրեն» միջազգային կազմակերպության ու «Լիարժեք կյանք» ՀԿ-ի նախաձեռնությամբ հուլիսի 1-ին կազմակերպվել է սեմինար-քննարկում «Ժամանակն է իրագործել մեր ներուժը» քարոզարշավի շրջանակներում: Քննարկմանը մասնակցում էին տեղական հասարակական կազմակերպությունների, մարզպետարանի ստորաբաժանումների ներկայացուցիչներ: Քարոզարշավի հիմնական նպատակն էր խթանել հասարակական կազմակերպությունների և գործարար կառույցների համագործակցությունը հանուն հաշմանդամություն ունեցող անձանց զբաղվածության ապահովման: Այն իրականացվում է ԱՄՆ Միջազգային զարգացման գործակալության կողմից ֆինանսավորվող «Հաշմանդամություն ունեցող անձանց կենսամակարդակի բարելավում զբաղվածության խթանման միջոցով»  ծրագրի /LIFE/ շրջանակներում: Քննարկման ընթացքում խոսվել է նաև ծրագրի շրջանակներում նախաձեռնված փոքր դրամաշնորհային ծրագրի մասին, որով  նախատեսվում է տրամադրել 12 փոքր դրամաշնորհներ հասարակական կազմակերպություններին, որոնք գործարար կառույցների հետ համագործակցությամբ կխթանեն հաշմանդամություն ունեցող անձանց զբաղվածությանը տվյալ համայնքում: